VSRS Sklep Uv 10/2017-26
Sodna praksa Vrhovnega sodišča, 2018-02-07

Brigita Domjan Pavlin (preds.), dr. Erik Kerševan (poroč.), Marko Prijatelj

nadaljevanje postopka - nadaljevanje prekinjenega postopka

Ker je v obravnavani zadevi odpadel razlog za prekinitev postopka po drugem odstavku 23. člena ZUstS, je Vrhovno sodišče odločilo, da se prekinjeni postopek nadaljuje.

1. Državna volilna komisija (v nadaljevanju DVK) je z izpodbijanim Poročilom o izidu glasovanja in izidu referenduma o Zakonu o izgradnji, upravljanju in gospodarjenju z drugim tirom železniške proge Divača-Koper (ZIUGDT), št. 042-1/2017-16 z dne 17. 11. 2017 (v nadaljevanju Poročilo), ugotovila in objavila izid glasovanja na zakonodajnem referendumu o Zakonu o izgradnji, upravljanju in gospodarjenju z drugim tirom železniške proge Divača-Koper (v nadaljevanju referendum o ZIUGDT), ki je bil 24. 9. 2017. Iz Poročila izhaja, da je na referendumu glasovalo 352.171 volivk in volivcev oziroma 20,55 odstotka vseh volivcev, ki so imeli pravico glasovati; od vseh, ki so veljavno glasovali, je "ZA" uveljavitev navedenega zakona glasovalo 186.877 oziroma 53,47 odstotka volivcev in "PROTI" 162.596 oziroma 46,53 odstotka volivcev,.

2. Vlada Republike Slovenije (v nadaljevanju Vlada) je z izpodbijanim sklepom, št. 02401-7/2017/2 z dne 20. 7. 2017, imenovala Delovno skupino Vlade za vodenje in koordinacijo komuniciranja v referendumski kampanji v podporo uveljavitvi ZIUGDT; s sklepom, št. 41012-50/2017/2 z dne 27. 7. 2017, pa je dodelila 97.000,00 EUR uporabniku Uradu Vlade za komuniciranje.

3. Zoper Poročilo in zoper navedena sklepa Vlade je pritožnik vložil pritožbo.

4. Po 156. členu Ustave oziroma prvem in drugem odstavku 23. člena Zakona o Ustavnem sodišču (v nadaljevanju ZUstS) mora sodišče, če pri odločanju meni, da je zakon, ki bi ga moralo uporabiti, protiustaven, postopek prekiniti in začeti postopek pred Ustavnim sodiščem. Vrhovno sodišče je s sklepom Uv-10/2017-13 z dne 11. 12. 2017 postopek prekinilo in vložilo zahtevo za oceno ustavnosti Zakona o referendumu in o ljudski iniciativi in Zakona o volilni in referendumski kampanji.

5. Ustavno sodišče je o zahtevi Vrhovnega sodišča odločilo s svojo odločbo št. U-I-191/17 z dne 25. 1. 2018, v kateri je sledilo argumentaciji Vrhovnega sodišča o neustavnosti zakonske ureditve in odločilo:

1. da je Zakon o referendumu in o ljudski iniciativi v neskladju z Ustavo

2. da sta prvi odstavek 3. člena, kolikor se nanaša na Vlado, in šesti odstavek 4. člena Zakona o volilni in referendumski kampanji v neskladju z Ustavo

3. da mora Državni zbor ugotovljene protiustavnosti odpraviti v roku enega leta po objavi te odločbe v Uradnem listu Republike Slovenije

4. da do drugačne ureditve v Zakonu o referendumu in o ljudski iniciativi Vrhovno sodišče v pritožbenem postopku:

a) zavrne pritožbo, če ne ugotovi nepravilnosti v referendumskem postopku oziroma če ugotovi take nepravilnosti, ki niso ali ne bi mogle vplivati na izid glasovanja;

b) ugodi pritožbi, razveljavi glasovanje in odredi novo glasovanje, če ugotovi nepravilnosti v referendumskem postopku, ki so vplivale ali bi lahko vplivale na izid glasovanja. Po vročitvi odločitve Vrhovnega sodišča Državna volilna komisija v dveh dneh s sklepom določi nov datum glasovanja, pri čemer mora glede na ugotovljeno naravo kršitve upoštevati čas za referendumsko kampanjo;

c) ugodi pritožbi, razveljavi glasovanje in samo ugotovi izid referenduma, če ugotovi nepravilnosti v referendumskem postopku, ki so vplivale ali bi lahko vplivale na izid glasovanja, katerih posledice je mogoče odpraviti z ugotovitvijo drugačnega izida referenduma

5. Sodba Vrhovnega sodišča, ki razveljavlja glasovanje na referendumu ali ugotavlja drugačen izid referenduma, in sklep Državne volilne komisije o določitvi novega datuma glasovanja se objavita v Uradnem listu Republike Slovenije

6. S tem je v obravnavani zadevi odpadel razlog za prekinitev postopka po drugem odstavku 23. člena ZUstS, zato je Vrhovno sodišče odločilo, da se prekinjeni postopek nadaljuje.

Zakon o ustavnem sodišču (1994) - ZUstS  - člen 23

Ustava Republike Slovenije (1991) - URS  - člen 156

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.